《予放归至浙中暂憩湖上适冯子仁得宥至自岭南》
明代·江以达

相逢先各问容颜，喜极翻疑梦觉关。
我舞君歌三叹息，北来南去一生还。
殷勤劝酒非为别，归到宁亲更出山。
湖主不妨频二仲，与君重醉碧云间。

作者简介：明江西贵溪人，字于顺，号午坡。嘉靖五年进士。授刑部郎中，迁福建佥事、湖广提学副使。廉介方刚，不避权势，为楚藩所构，削籍。论诗专推何景明、李献吉，且谓献吉之文在苏轼、欧阳修之上。有《江午坡集》。